പൈപ്പ് കുഴി മൂടിയഭാഗത്ത് ചെളി നിറഞ്ഞു അടൂരില് കാല്നടപോലും ദുരിതം അടൂര്: ടൗണില് പൈപ്പ് കുഴി മൂടിയ ഭാഗം കനത്ത മഴയെ തുടര്ന്ന് ചെളിക്കുളമായി. നടക്കാന് പോലും കഴിയാതെ ജനങ്ങള് വലയുന്നു. സ്ഥാപനങ്ങള്ക്ക് മുന്നില് ചെളിവെള്ളം കെട്ടിക്കിടക്കുന്നത് യാത്രക്കാര്ക്കും വ്യാപാരികള്ക്കും ഒരു പോലെ ബുദ്ധിമുട്ടായി. ഇരുചക്ര മുച്ചക്ര വാഹങ്ങള് ചെളി നിറഞ്ഞ ഭാഗത്ത് കൂടി പോകുമ്ബോള് തെന്നി മാറി അപകടം സംഭവിക്കുന്നുണ്ട്. നിയന്ത്രണം വിട്ട് വലതു ഭാഗത്തേക്ക് മറിഞ്ഞാല് എതിരെ വരുന്ന വാഹനം കയറിയിറങ്ങി ആളപായം ഉണ്ടാകാനുള്ള സാധ്യത ഏറെയാണ്. ഇതേ സ്ഥിതിയിലായിട്ട് ആഴ്ചകള് കഴിഞ്ഞിട്ടും അപകടം ഒഴിവാക്കാന് റോഡ് കുഴിച്ച വാട്ടര് അതോറിറ്റിയോ പൊതു മരാമത്ത് നിരത്ത് വിഭാഗമോ യാതൊരു നടപടിയും സ്വീകരിച്ചിട്ടില്ല. ഹോളിക്രോസ് ജങ്ഷന് മുതല് കെ.എസ്.ആര്.ടി സി ജങ്ഷന് വരെയുള്ള ഭാഗത്താണ് പ്രശ്നം രൂക്ഷം. സാധാരണയായി റോഡരുകിലാണ് പൈപ്പ് സ്ഥാപിക്കുന്നത്. എന്നാല് ഇക്കുറി റോഡിലേക്ക് കയറ്റി ടാറിങ് ഭാഗം മണ്ണ് മാന്തി ഉപയോഗിച്ച് പൊട്ടിച്ചാണ് കുഴിയെടുത്തത്. പൈപ്പിട്ട ശേഷം മൂടിയെങ്കിലും ഇവിടെയെല്ലാം ആകെ കുളമായ അവസ്ഥയിലാണ്. പൈപ്പിട്ട് പോയ അധികൃതര് പിന്നീട് ഇവിടേക്ക് തിരിഞ്ഞ് നോക്കിയിട്ടില്ല. കെ.എസ്.ആര്.ടി.സി ബസ് സ്റ്റാന്ഡിന് എതിര് വശത്ത് പൈപ്പിട്ട ഭാഗമാണ് കൂടുതല് ചെളിക്കുളമായത്. ഇതോടെ ചെളിയിലൂടെ വേണം ഇവിടത്തെ വ്യാപാര സ്ഥാപനങ്ങളിലേക്ക് ആള്ക്കാര്ക്ക് പ്രവേശിക്കാന്. ചെളി കാരണം കടകളിലേക്ക് കയറാന്ആള്ക്കാര് ബുദ്ധിമുട്ടുകയാണ്. മഴക്കാലത്ത് കുഴിയെടുത്ത ശേഷം മണ്ണിട്ടപ്പോള് ഉണ്ടാകാന് സാധ്യതയുള്ള പ്രശ്നങ്ങള് ടൗണിലെ വ്യാപാരികള് അധികൃതരുടെ ശ്രദ്ധയില് പെടുത്തിയിട്ടും നടപടി ഉണ്ടായില്ല.